চাপিলা ইউনিয়ন

৬ নং চাপিলা ইউনিয়ন নাটোর জেলার অন্তর্গত গুরুদাসপুর উপজেলার একটি ইউনিয়ন। যেটির আওতায় ৬টি ওয়ার্ড ও প্রায় ২৯ টি গ্রাম আছে।  
অবস্থান
চাপিলা ইউনিয়ন নাটোর জেলার গুরুদাসপুর উপজেলার ৬ নম্বর ইউনিয়ন পরিষদ। বর্তমানে ইউনিয়ন পরিষদ এর প্রশাসনিক ভবনটি অত্র ইউনিয়নের বৃ-পাথুরিয়া বাজারে অবস্থিত যেটি নাটোর সদর থেকে প্রায় ২২ কি.মি দূরত্বে।

নামকরন
কথিত আছে তুলসিগঙ্গা নদীর তীরে চাপিলা ইউনিয়ন অবস্থিত। কালের আবর্তে নদীটি ভরাট হলেও এখনো এর চিহ্ন বহন করছে। একসময় এই নদীতে অনেক শাফলা মাছ পাওয়া যেত। সেই মাছের নামানুসারেই কালের আবর্তে চাপিলা নাম করন হয়েছে ।
ইতিহাস
চাপিলা ইউনিয়ন একটি ঐতিহ্যবাহী ইউনিয়ন। অত্র ইউনিয়নে পূর্ব আমলে অনেক রাজাদের বসবাস ছিল। মুঘল শাসনামলে চাপিলায় রাজবাড়ী ছিল এবং ঐতিহাসিক শাহী মসজিদ যার ঐতিহ্য এখানে বিদ্যমান। প্রাচীন কীর্তি হিসেবে এখনো অনেক পুকুরের সান বাধাই ঘাট ও প্রাচীন কারুকার্য দেখে বোঝা যায়। চাপিলা পুকুরের জন্য বিখ্যাত। চাপিলার অন্তর্ভুক্ত কান্দাইল গ্রামে একটি খেজুর গাছের চৌদ্দটি মাথা ছিল বলে জায়গাটি চৌদ্দমাথা নামে আখ্যায়িত ।

যোগাযোগ ব্যবস্থা
নাটোর জেলা সদর থেকে চাপিলা ইউনিয়ন পরিষদ প্রায় ২২ কি.মি. দূরত্বে। নাটোর সদর হতে বাস যোগে আহমেদপুর নামক স্থানে নামতে হবে। সেখান হতে ইজিবাইক যোগে মৌখড়া বাজার নামতে হবে। এরপর ইজবাইক যোগে চাপিলা ইউনিয়ন পরিষদে যেতে হবে। নাটোর সদর হতে আনুমানিক সময় লাগবে ১ (এক) ঘণ্টার মত।

দর্শনীয় স্থান
বৃ-চাপিলা শাহী জামে মসজিদ চাপিলা ইউনিয়নের একটি দর্শনীয় স্থান, এটি একটি প্রাচীন মসজিদ। এই মসজিদের নির্মাণকাল ও নির্মাতা সম্পর্কে কোনো নির্ভরযোগ্য তথ্য পাওয়া না গেলেও ধারনা করা হয় মসজিদটি ১৬২৮-১৬৫৮ সালের মধ্যে নির্মিত। অর্থাৎ প্রায় ৩০০ থেকে ৪০০ বছর পূর্বে মসজিদটি নির্মিত হয়। । স্থানীয়রাও নিশ্চিতভাবে জানেন না কে, কবে এটি নির্মাণ করেছিলেন।
প্রচলিত আছে, মোগল শাসন আমলে বাদশা শাহজাহানের ছেলে সম্রাট শাহ সুজা যখন বাংলার গর্ভনর নিযুক্ত হন, সে সময় চাপিলা গ্রামে মোঘল সৈনিকদের ফাঁড়ি ছিল। হয়তো সে সময় নামাজের জন্য এই মসজিদ তৈরি করা হয়।

 গুরুত্বপূর্ণ তথ্যাবলী 

 মোট আয়তন = ৩৫.৪৮ বর্গ কি.মি.
 গ্রাম=২৯ টি, মৌজা=২৮ টি
 জনসংখ্যা= ৩৪,৭৯৭
 বর্তমান মোট ভোটার সংখ্যা=২৭,৪১৭
 মোট হোল্ডিং সংখ্যা = ৯,৫৩৮
 পুকুরের সংখ্যা= ছোট বড় প্রায় ১২০০০

 অন্যান্য 
চাপিলা ইউনিয়ন পুকুরের জন্য বিখ্যাত। অত্র ইউনিয়নের অভ্যন্তরে সরকারী প্রায় ৩৬০(তিনশত ষাটটি) পুকুর রয়েছে। চাপিলা ইউনিয়নের মহারাজপুর, সাধুপাড়া, বৃ-চাপিলা ও মকিমপুর প্রচুর মাষ চাষ হয়।